**Henrik Lysholm** (født 22. oktober 1790 i Trondhjem, død 23. mai 1860 samme sted) var en norsk embedsmann og stortingsmann for kjøpstedene Trondhjem og Levanger.

Liv og virke
------------

Han var sønn av kjøpmann og stortingsmann Johan Mølmann Lysholm og hustru Cecilie Catharina Fabricius. Familien tilhørte Trondhjems handelspatrisiat, det såkalte Søgadepatrisiatet, som overveiende var av sønderjysk herkomst. Lysholm-slekten hadde innvandret fra Flensborg på 1700-tallet. Moren var av en dansk-norsk presteslekt. Han giftet seg i 1819 med den københavnske kjøpmannsdatteren Louise Augusta Hundewadt, som han fikk barn med.

Han tok studentereksamen ved Trondhjems katedralskole i 1811 og juridisk embedseksamen med laud ved Københavns Universitet i 1815. I 1816 fikk han bevilling som prokurator (advokat) for Søndre Trondhjems amt og Trondhjems byrett, og i 1819 utnevnt til prokurator ved Trondhjems stiftsoverrett. Da Norges Bank ble opprettet i 1816, ble hovedkontoret lagt til Trondhjem, og Lysholm ble ansatt som ekspedisjonssekretær eller direksjonssekretær. Han satt i stillingen frem til 1846, da han selv trådte inn i bankens direksjon (styre), hvor han satt frem til sin død i 1860. I mellomtiden hadde Lysholm også blitt utnevnt til byens politimester 1829–1840, byfogd og notarius publicus 1840–1848 samt borgermester 1848–1860.

Han hadde en rekke andre offentlige verv, så som medlem og varaordfører i Trondhjem bystyre i en årrekke, medlem av direksjonen i Trondhjems Sparebank 1837–1850 og fungerende forstander ved Thomas Angells Stiftelser 1829–1830. Lysholm var innvalgt som stortingsmann for Trondhjem 1839–1841, og møtte som varamann for avdøde Honoratus Bonnevie i perioden 1848–1850. Lysholm satt i flere stortingskomiteer om bank- og pengevesenet og om skattevesenet i byene.

Lysholm hadde også interesser i Bakklandet gård og teglverk, som han eide sammen med byskriver Olaus Wahl. På gårdens grunn ble også den såkalte Fabriken ved Nidelven, forløperen til Trondhjems Mekaniske Værksted, anlagt i 1843.

Lysholm var medlem av Klubselskabet Harmonien og selskapets presiderende direktør 1848–1850. I 1826 ble han også tatt opp som medlem av Det Kongelige Norske Videnskabers Selskab.

Henrik Lysholm ble utnevnt til ridder av den svenske Vasaordenen.

Referanser
----------

1. ↑   Stortinget og statsraadet: 1814–1914. B. 1 D. 2 : Biografier L-Ø : samt tillæg, side(r) 569[Hentet fra Wikidata]
2. ↑  Thaulow, Christian (1919). *Personalhistorie for Trondhjems by og omegn i et tidsrum af circa 1½ aarhundrede*. Trondhjem. s. 334.
3. 1 2 3 4  Schmidt, Olaus (1962). *Klubselskabet Harmonien*. Trondheim. s. 183–184.
4. 1 2 3  Mathiesen, Henrik (1920). *Trondhjems ordførere og viceordførere 1837 til 1919* (særtrykk). Trondhjem. s. 24–25.
5. 1 2  Lindstøl, Tallak (1914). *Stortinget og statsraadet 1814–1914. Bind 1, del 2: Biografier L–Ø samt tillæg*. Kristiania. s. 569.
6. ↑  Henmo, Olav (1919). *Aktieselskapet Trondhjems mekaniske verksted 1843–1918*. Trondhjem. s. 140.
7. ↑  Schmidt, Olaus (1960). *Det Kongelige Norske Videnskabers Selskab. Matrikkel 1760–1960*. Trondheim. s. 90.

Eksterne lenker
---------------

* (en) Henrik Lysholm – kategori av bilder, video eller lyd på Commons Rediger på Wikidata
* (no) Henrik Lysholm hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Historisk befolkningsregister **·** Geni
 |